स्कन्दपुराणम्/खण्डः ६ (नागरखण्डः)/अध्यायः १४८
॥ सूत उवाच ॥ ॥ 
एवं तं निःस्पृहं ज्ञात्वा गृहं प्रति निजात्मजम् ॥ 
पिंगला दुःखसंयुक्ता व्यासमेतदुवाच ह ॥ १ ॥ 
अहं तपश्चरिष्यामि पुत्रार्थं द्विजसत्तम ॥ 
अनुज्ञां देहि मे येन तोषयामि महेश्वरम् ॥ 
पुत्रो येन भवेन्मह्यं वंशवृद्धिकरः परः ॥ २ ॥ 
एवं सा निश्चयं कृत्वा लब्ध्वानुज्ञां मुनेस्ततः ॥ 
क्षेत्रमेतत्समासाद्य तपस्तेपे पतिव्रता ॥ ३ ॥ 
संस्थाप्य शंकरं देवं तदग्रे निर्मलोदकम् ॥ 
कृत्वा वापीं सुविस्तीर्णां स्नानात्पातकनाशनीम् ॥ ४ ॥ 
ततस्तस्या गतस्तुष्टिं भगवांस्त्रिपुरांतकः ॥ 
वरदोऽस्मीति तां प्राह प्रहृष्टेनांतरात्मना ॥ ५ ॥ 
॥ श्रीमहादेव उवाच ॥ ॥ 
परितुष्टोऽस्मि ते भद्रे वरं वरय सुव्रते ॥ 
यः स्थितो हृदये नित्यं नादेयं विद्यते मम ॥ ६ ॥ 
॥ वटिकोवाच ॥ ॥ 
सुतं देहि सुरश्रेष्ठ मम वंशविवर्धनम् ॥ 
चित्ताह्लादकरं नित्यं सुशीलं विनयान्वितम् ॥ ७ ॥ ॥ 
॥ श्रीमहादेव उवाच ॥ ॥ 
भविष्यति न संदेहस्तव पुत्रः सुशोभने ॥ 
यादृक्त्वया महाभागे प्रार्थितस्तद्विशेषतः ॥ ८ ॥ 
अन्यापि मानुषी याऽत्र वाप्यां स्नात्वा समाहिता ॥ 
पञ्चम्यां वत्सरं यावच्छुक्लपक्षे ह्युपस्थिते ॥ 
पूजयिष्यति मल्लिंगं यच्चाद्य स्थापितं त्वया ॥ ९ ॥ 
साथ लप्स्यति सत्पुत्रं दत्त्वा फलमनुत्तमम् ॥
या च दौर्भाग्यसंयुक्ता तृतीयादिवसेऽत्र वै ॥ ६.१४८.१० ॥ 
स्नात्वाऽत्र सलिले पश्चान्मल्लिंगं पूजयिष्यति ॥ 
सा सौभाग्य समोपेता वर्षांते च भविष्यति ॥ ११ ॥ 
यः पुनः पुरुषश्चात्र स्नात्वा मां पूजयिष्यति ॥ 
सकामो लप्स्यते कामान्विकामो मोक्षमेव च ॥ १२ ॥ 
एवमुक्त्वा महादेवस्ततश्चादर्शनं गतः ॥ 
साऽपि लेभे सुतं व्यासात्कपिंजलमिति श्रुतम् ॥ १३ ॥ 
यादृक्तेन पुरा प्रोक्तो देवदेवेन शूलिना ॥ 
येनैव स्थापिता चात्र देवी केलीवरी पुरा ॥ 
सर्वसिद्धिप्रदा लोके तत्र याऽऽराधिता पुरा ॥ १४ ॥ 
इति श्रीस्कांदे महापुराण एकाशीतिसाहस्र्यां संहितायां षष्ठे नागरखण्डे हाटकेश्वरक्षेत्रमाहात्म्ये वटिकेश्वरमाहात्म्यवर्णनं नामाष्टचत्वारिंशदधिकशततमोऽध्यायः ॥ १४८ ॥ ॥ छ ॥